Il-President tal-Kunsill Ewropew, Donald Tusk, u r-Rappreżentant Għoli/Viċi President tal-Kummissjoni Federica Mogherini, akkumpanjati mill-Koordinatur tal-UE għall-Ġlieda kontra t-Terroriżmu, Gilles de Kerchove, ser iżuru t-Tuneżija, it-Tlieta 31 ta' Marzu, biex jiżguraw is-solidarjetà sħiħa tal-Unjoni Ewropea mal-poplu Tuneżin u jesploraw il-modi kif jista' jiżdied l-appoġġ tal-UE għat-Tuneżija. Iż-żjara konġunta hija parti minn żjara reġjonali ta' Donald Tusk biex jiddiskuti l-kwistjonijiet tal-istabbiltà reġjonali, tal-migrazzjoni illegali u t-theddid mit-terroriżmu. Il-President tal-Kunsill Ewropew, Donald Tusk, stqarr: "L-Ewropej kollha ntlaqtu mill-attakk ta' Bardo, għax permezz tat-Tuneżija huma l-libertà u d-demokrazija li kienu fil-mira. L-UE tinsab iddeterminata aktar minn qatt qabel li ssaħħaħ il-kooperazzjoni tagħha mat-Tuneżija quddiem din it-theddida terroristika komuni, u li tintensifika aktar ir-relazzjonijiet tagħna għall-ġid tal-popli tagħna, fuq iż-żewġ naħat tal-Mediterran. Fl-istess ħin, irridu naħdmu flimkien biex nattakkaw l-għeruq tal-instabbiltà reġjonali u l-konsegwenzi tagħha bħall-migrazzjoni irregolari u t-terroriżmu." Ir-Rappreżentant Għoli/Viċi President, Federica Mogherini, qalet: "Illum, "id-dinja hija Bardo", u ninsab b'qalbi kollha ma' dawk li qed jaħdmu għal Tuneżija ħielsa, miftuħa u demokratika kontra t-terroriżmu. Ir-reazzjoni tat-Tuneżini huma u jħabbtu wiċċhom ma' din il-prova tikkonferma kemm jimpurtahom milli jiddefendu d-demokrazija tagħhom u l-istabbiltà tat-Tuneżija. Ir-responsabilità tal-UE hija li tkompli takkumpanja l-bini ta' demokrazija Tuneżina b'saħħitha, sabiex tiggarantixxi s-sigurtà, l-iżvilupp ekonomiku u l-progress soċjali għall-ġid tat-Tuneżini kollha. Il-kooperazzjoni tagħna f'dik li hija sigurtà trid tiġi aċċellerata, iżda huwa billi niżviluppaw il-kooperazzjoni tagħna u l-iskambji tagħna fl-oqsma kollha li nistgħu noffru liż-żgħażagħ Tuneżini, l-istess bħaż-żgħażagħ Ewropej, opportunitajiet reali u prospetti futuri. It-Tuneżija tista' tiddependi fuq l-UE." Il-President tal-Kunsill Ewropew, Donald Tusk, u r-Rappreżentant Għoli/Viċi President, Federica Mogherini, ser jiltaqgħu mal-President tar-Repubblika, Béji Caïd Essebsi, il-Prim Ministru, Habib Essid, u l-President tal-Assemblea tar-Rappreżentanti tal-Poplu, Mohamed Ennaceur. Huma ser imorru fil-Mużew ta' Bardo biex ifakkru l-vittmi tal-attakk terroristiku tat-18 ta' Marzu li ħalla 21 mejta u bosta midruba. Din iż-żjara ssegwi l-Kunsilli Ewropej ta' Frar u Marzu 2015, li fihom il-Kapijiet ta' Stat u ta' Gvern qablu li jsaħħu l-ġlieda kontra t-terroriżmu u li jieħdu impenn biex jikkontribwixxu għal soluzzjoni politika fil-Libja. Iż-żjara ssegwi wkoll dik tar-Rappreżentant Għoli / Viċi President Mogherini f'Tuneż fit-13 ta' Frar li għadda, u l-Kunsill ta' Assoċjazzjoni UE-Tuneżija tas-17 ta' Marzu, li permezz tagħhom ġew indirizzati l-isfidi kollha tat-transizzjoni demokratika fit-Tuneżija, is-sitwazzjoni soċjoekonomika, kif ukoll l-isfidi ta' sigurtà u partikolarment ta' terroriżmu li huma komuni għall-Ewropa u għall-pajjiżi tan-Nofsinhar tal-Mediterran. Fis-17 ta' Marzu l-UE u t-Tuneżija ffirmaw Protokoll dwar il-parteċipazzjoni tat-Tuneżija fil-programmi tal-UE. Il-Kunsill Ewropew tal-20 ta' Marzu ddikjara li l-Unjoni Ewropea u l-Istati Membri tagħha "ser jintensifikaw il-kooperazzjoni mat-Tuneżija fil-ġlieda kontra din it-theddida terroristika komuni, biex isaħħu d-demokrazija promettenti tat-Tuneżija u jassistu l-iżvilupp ekonomiku u soċjali tagħha". Wara ż-żjara, fl-aħħar ta' Frar f'Tuneż, tal-Koordinatur tal-UE għall-Ġlieda kontra t-Terroriżmu, Gilles de Kerchove, l-UE qed taħdem mal-awtoritajiet Tuneżini biex iżżid il-kooperazzjoni fil-ġlieda kontra t-terroriżmu fl-aspetti differenti tiegħu, bħala parti mill-appoġġ tagħha għar-riforma tas-settur tas-sigurtà u f'konformità mad-dispożizzjonijiet tal-kostituzzjoni l-ġdida f'dak li għandu x'jaqsam mal-istat tad-dritt u d-drittijiet tal-bniedem.